Wir, Fridrich, von gotes gnaden Romischer kunig, zuallentzeiten merer des reichs, hertzog ze Osterreich, ze Steyr, ze Kernden, ze Krain, herr auf der Windischenmarch
und ze Portnaw, ✳ graf zu Habspurg, zu Tyrol, zu Phyrt und ze Kyburg, ✳ markgraf zu Burgow und lanntgrave in Elsass, ✳ bekennen und tun kund offentlich mit dem brief allen den, die
in sehen oder horen lesen, ✳ wan uns von unsers ambts wegen, dartzu wir von gotlicher schikhung gesetzt sein, gepùret, die, so dem almechtigen got zu dienen fùr ander verphlichtet sind, mer in scherm und
gemach zu haltten, ✳ damit si in irem wesen berublich beleiben mùgen und destermynner daran verhindert werden. ✳ wann uns nu die ersamen, geistlichen, unser lieben, andechtigen, ✳ ✳ die abbtessinn und
der convent unsers gotshauss Kùnigsfelden, furpracht habend, wie ir leut und die, so zu in gehòren und in zuversprechen steent, menigermal mit fròmden und aussern gerichtten angelangt und bekùmert
werden, das in zuschaden und ungemach kòme, ✳ und habend uns, als des benanten gotshauss vogt, herren und stiffter, diemùticlich gepeten und angerùfft, daz wir als Ròmischer kùnig si darin̄
fùrtzusehen und zu begnaden nach iren notdurfften gnediclich geruchten. ✳ des haben wir angesehen derselben abbtessinn und convents redlich und tzymlich bete und haben dadurch und voran dem almechtigen got zu lob und eren, auch von sundern gnaden, damit wir demselben gotshaus pilleich geneigt sein, mit wolbedachtem muͦt, guͦtem rat unserr und des reichs fùrsten, graven, edler und getrewr, ✳
und rechter wissen der vorgenanten abbtessinn, convent und gotzhaus zu Kunigsfelden dise gnad und freiheit gegeben und getan, ✳ geben und tuͦn auch die von Romischer kuniglicher macht volkomenheit
in kraft des briefs, daz wir meinen, setzen und wellen, daz all desselben gotshauss ambtleut, diener und ander leut, die in dann zugehòrn und zuversprechen steent, wo die gesessen und wie die genant sein, geistlich
und weltlich, edel und unedel, man noch frawen, fur dhein unser hofgerichtt, lantgerichtt, statgerichtt, noch fur dhein ander fromde noch aussers gerichtte, noch fur dhainen lanndfrid, die uns oder andern, wer
die sein, zugehoren, umb dheinerley sachen nicht fùrgeladen, geheischen noch bekumert werden sùllen, sunder, ob yemands zu in ichts zusprechen hette oder gewunn, daz der das such vor den richtern und in
den gerichtten, darunder si gehòrn und gesessen sind, und ob si yemands daruber fùr dhein ander gerichtt, als vor ist gemeldt, zuge, ladte oder recht wider si trib, suchte oder erlanngt, ✳ es wer dann, daz
dem klager recht vor iren richtern versagt und geverlich vertzogen, das wissentlich gemacht wurd, als recht ist, das sol in an schaden und solich gerichtte und urteiln, ob die wider si giengen, gantz ab,
unkreftig und vernichttet sein, die wir auch gegenwurtticlich abnemen und vernichtten. ✳ davon gepieten wir allen unsern fursten, geistlichen und weltlichen, graven, fryen herren, landvogten, haubtleùten, rittern, knechtten, hofrichttern, lanndrichttern, vògten, schultheissen, statrichtern, burgermeistern, reten, burgern und gemeinclich allen andern und yeglichen unsern und des reichs, auch aller
unserr erblichen fùrstentum, grafschefften, herscheffte und gepiete ambtleùten, undertanen und getrewen, gegenwurttigen und kunfftigen, den der brief getzeigt oder verkundet wirt, daz si das obgenāt
gotshaus Kunigsfelden, auch ir ambtleut, diener und leùt, man noch frawen, als vor ist berùret, wider solich unser vorgeschriben gnad und freiheit nicht bekumern, anlangen, fùrnemen noch beswern in dheinen
weg. wer aber frevenlich dawider tet, der wisse sich in unser und des reichs swere ungnad und in ain peen zwaintzig markh lòtigs goldes gevallen sein, halber teyl uns in unser kùniglich camer und der
ander halb teyl dem egenanten gotshaus und dem, der also wider solich unser freiheit beswèret wuͦrd, alsofft das beschech unleszlich zubetzalen. ✳ mit urkund disz briefs, versigilt mit unserr kùniglichen
majestat insigel, ✳ geben zu Loson, nach Kristi gepurd viertzehenhundert jar und darnach in dem zweyundviertzigisten jar, an samstag vor der aindleftusent mayd tag, ✳ unsers reichs im dritten jar. ✳
ad mandatum domī
regis in cons₎